সোনুর গানের মঞ্চে ছোড়া হল পাথর! ‘হতবম্ব’ গায়ক

ওয়েব ডেস্ক: সোনু নিগমের(Sanu Nigam) কনসার্টে অপ্রত্যাশিত ঘটনা, গায়কের শান্ত অনুরোধেও থামেনি বিশৃঙ্খলা! দিল্লি টেকনোলজিক্যাল ইউনিভার্সিটির (ডিটিইউ) ‘ইঞ্জিফেস্ট’-এ গান গাইতে উঠেছিলেন সোনু নিগম। কিন্তু সেই আনন্দঘন মুহূর্ত নিমেষে বদলে গেল এক দুঃস্বপ্নে। প্রায় লক্ষাধিক ছাত্রছাত্রীর উন্মত্ত ভিড় থেকে আচমকাই মঞ্চের দিকে ধেয়ে আসতে শুরু করল পাথর আর বোতল। আহত টিমের সদস্যরা! কী বললেন ‘হতভম্ব’ গায়ক!

এমন অপ্রত্যাশিত আক্রমণেও সোনু হারাননি তাঁর সহজাত সংযম। বরং, শান্ত স্বরে দর্শকদের কাছে তাঁর কাতর অনুরোধ, “আমি তো এসেছি আপনাদের মন ভালো করতে, আসুন না, সবাই মিলে একটু সুন্দর সময় কাটাই। দয়া করে এমনটা করবেন না।” বারবার তিনি বোঝানোর চেষ্টা করেন, এই বিশৃঙ্খলায় তাঁর দলের সদস্যরাও আহত হচ্ছেন। কিন্তু কে শোনে কার কথা!

আরও পড়ুন:মার্চ মাস কেমন কাটল আলিয়ার?

পরিস্থিতি ক্রমেই হাতের বাইরে চলে যেতে থাকায় বাধ্য হয়ে কিছুক্ষণের জন্য গান থামিয়ে দেওয়া হয়। তবে, সোনু নিগম তাঁর পেশাদারিত্বের পরিচয় দিয়ে, বিরতির পর ফের মঞ্চে ফিরে আসেন এবং অনুষ্ঠানটি শেষ করেন।

এই ঘটনা অবশ্য সোনুর জীবনে প্রথম নয়। এর আগেও মুম্বইয়ের এক অনুষ্ঠানে গান গাইতে গিয়ে তিনি হেনস্থার শিকার হয়েছিলেন। সেখানে উন্মত্ত জনতা প্রায় চুলের মুঠি ধরে টেনে তাঁকে মঞ্চ থেকে নামিয়ে দিয়েছিল।

শুধু ভারতীয় শিল্পীরাই নন, কার্ডি বি, সেলেনা গোমেজ়ের মতো আন্তর্জাতিক খ্যাতিসম্পন্ন শিল্পীরাও বিভিন্ন সময়ে এমন অপ্রীতিকর পরিস্থিতির সম্মুখীন হয়েছেন। কেউ হয়তো প্রতিবাদে ফেটে পড়েছেন, আবার কেউ সোনুর মতোই শান্ত থেকে পরিস্থিতি সামলেছেন।